3 महीने के बेटे ने दी कुलवंत सिंह को मुखाग्नि, कारगिल में शहीद हुए पिता की जगह मिली थी नौकरी
जम्मू-कश्मीर के पुंछ जिले में आतंकी हमले में शहीद हुए लांस नायक कुलवंत सिंह की पार्थिव देह घर पहुंच गई है।
जम्मू-कश्मीर के पुंछ जिले में आतंकी हमले में शहीद हुए लांस नायक कुलवंत सिंह का शनिवार सुबह अंतिम संस्कार किया गया। मोगा जिले में स्थित गांव चड़िक में शहीद को राजकीय सम्मान के साथ आखिरी विदाई दी गई। शहीद कुलवंत सिंह को उनके 3 महीने के बेटे ने मुखाग्नि दी। शहीद की पत्नी हरदीप कौर, मां हरिंदर कौर, बहन चरणजीत कौर व भाई सुखप्रीत सिंह ने भी श्रद्धांजलि दी।
नौजवानों ने मार्च करके शहीद को दी श्रद्धांजलि
शहीद की डेढ़ साल की बेटी भी है। इससे पहले कोटकपूरा बाइपास से 50 से ज्यादा बाइकों पर नौजवान तिरंगा झंडा पकड़े शहीद कुलवंत सिंह की पार्थिव देह के आने का इंतजार कर रहे थे। जैसे ही सेना की गाड़ी शहीद कुलवंत सिंह का पार्थिव शरीर लेकर पहुंची, मोटर साइकिल आगे लगाकर नौजवान शहीद कुलवंत सिंह अमर रहे के नारे लगाते हुए साथ-साथ शहीद के घर पहुंचे।
विधायक भी शहीद को श्रद्धांजलि देने पहुंचे
इस दौरान शहीद जवान अमर रहे के नारे गूंजे और काफी संख्या में लोग श्रद्धांजलि देने उमड़े। शहीद कुलवंत सिंह को श्रद्धांजलि देने मोहम्मद सदीक, मोगा की विधायक डॉ. अमनदीप अरोड़ा, भाजपा प्रवक्ता आरपी सिंह, साबका विधायक डॉ. हरजोत कमल, मोगा डिप्टी कमिश्नर कुलवंत सिंह, SSP जे एलान चेलियन और SDM समेत कई नेता पहुंचे।
पिता 1999 में कारगिल युद्ध में शहीद हुए थे
गुरुवार को जम्मू कश्मीर के पुंछ में आर्मी के ट्रक पर हुए आंतकी हमले में सेना के 5 जवान शहीद हो गए थे, उनमें कुलवंत सिंह भी शामिल थे।कुलवंत एक महीना पहले ही छुट्‌टी काटकर वापस गया था। कुलवंत के पिता बलदेव सिंह कारगिल युद्ध के दौरान शहीद हो गए थे। उस समय कुलवंत एक साल के थे। कुलवंत को 2010 में उनकी जगह पर नौकरी मिली। उनकी शहादत के 24 साल बाद कुलवंत शहीद हुए।